# TIEDOTE TET-VIIKOSTA

Koulun nimi: Sylvään koulu

**Hyvä huoltaja!**

Kaikki 8. ja 9. luokan oppilaat ovat viikon ajan tutustumassa työelämään. **Ajankohdan olemme lähettäneet Teille Wilmassa**. Tutustumisjaksojen tavoitteena on, että nuori tutustuu ohjatusti yrityksen ja työyhteisön toimintaan. TET-jaksot voivat olla nuorelle ainutlaatuinen mahdollisuus saada tietoa elinkeinoelämästä ja yritystoiminnasta. Siksi olisi toivottavaa, että mahdollisuuksien mukaan TET-paikka ja työtehtävät vastaisivat oppilaan tulevaisuuden haaveita. Työelämään tutustumisjaksojen aikana nuori soveltaa koulussa oppimiaan taitoja ja kokeilee selviytymistään uudessa yhteisössä ja ympäristössä. Omakohtaiset työelämän kokemukset edistävät sosiaalisia taitoja, syventävät työelämätietoutta sekä parhaassa tapauksessa tukevat oppilaan jatko-opintoihin hakeutumista.

Oppilaat eivät ole työsuhteessa TET-paikan työnantajaan, vaan he pysyvät koulun oppilaina, joten heille ei myöskään makseta palkkaa. Ensisijaisesti vastuu on koulun ja kaupungin. Oppilaat kuuluvat kunnan lakisääteisen tapaturmavakuutuksen ja koululaisvakuutuksen piiriin. Tutustuminen työelämään tapahtuu **pääsääntöisesti Sastamalan alueella** ja oppilaanohjaajat vierailevat työpaikoilla katsomassa oppilaita ja haastattelemassa vastuuhenkilöitä. **Mikäli oppilas haluaisi suorittaa TET-jakson Sastamalan ulkopuolella, on asiasta otettava yhteyttä opinto-ohjaajaan hyvissä ajoin ennen TET-jakson,** jotta asiasta voidaan sopia.

Työpaikalla oppilaan on noudatettava tarkoin työpaikkakohtaisia säännöksiä. Sillä vaikka oppilaat on vakuutettu myös TET-jaksojen aikana, vahingonkorvauslaissa ei ole alaikärajaa korvausvelvollisuuden suhteen. Alle 18-vuotias vastaa aiheuttamastaan vahingosta määrän, joka hänen ikänsä ja kehitystasonsa, teon laatuun, vahingon aiheuttajaan ja vahingon kärsineen varallisuusoloihin sekä muihin olosuhteisiin katsoen harkitaan kohtuulliseksi. Rikosoikeudellisen vastuun alaikäraja on 15 vuotta.

**TET-paikkojen hakemisessa päävastuu on oppilaalla**. Tarvittaessa opinto-ohjaaja auttaa paikan löytymisessä. Työnantajille tiedotetaan ohjauksen ja valvonnan tarpeellisuudesta. Työnantaja nimeää työpaikalle myös erityisen vastuuhenkilön, jonka puoleen oppilas voi kääntyä. Työnantaja vastaa siitä, että oppilaiden käyttöön luovutettavat koneet ja laitteet ovat asianmukaisessa kunnossa. Työhön tutustumisessa on noudatettava yleisiä työturvallisuuteen liittyviä säännöksiä ja määräyksiä.

Mikäli oppilas sairastuu TET-viikon aikana tai ilmenee muita ongelmia, tulee huoltajan ilmoittaa asiasta sekä työnantajalle että koululle.

**Lisätietoja** tutustumisjaksoista saa opinto-ohjaaja Pilvi Peltomaa numerosta 0400-399 407 tai sähköpostitse pilvi.peltomaa@sastamala.fi tai Maria Mettälältä 050-917 9197 maria.mettala@sastamala.fi